Nyoka Maji (kwa Kilatini na Kiingereza Hydrus) ni jina la kundinyota kwenye nusutufe ya kusini ya dunia yetu. Nyoka Maji lipo karibu ncha ya anga ya kusini. Inapakana na kundinyota la Meza (Mesa), Nahari (Eridanus), Saa (Horologium), Nyavu (Reticulum), Zoraki (Phoenix), Tukani (Tucana), Thumni (Octans). Nyoka Maji ni kati ya makundinyota yaliyobuniwa tangu mabaharia Wazungu walizunguka Dunia yote yaani karne ya 16. Hazikutajwa katika vitabu vya Wagiriki wa Kale au vya Waarabu. Kundinyota hili lilielezwa mara ya kwanza na mabaharia Waholanzi Pieter Dirkszoon Keyser na Frederick de Houtman katika safari yao ya kuelekea Indonesia iliyoonyeshwa mara ya kwanza mwaka 1598 katika globu ya nyota ya Petrus Plancius na kuingizwa baadaye katika ramani ya nyota ya Johann Bayer iliyokuwa muhimu kwa elimu ya nyota. Keyser alitumia jina la Kiholanzi “Waterslang” (nyoka maji) liliyotajwa baadaye kwa jina la Kigiriki "Hydrus“ ambalo kisarufi ni umbo la kiume la jina Hydra (Shuja), kundinyota kubwa ya nusutufe ya kaskazini. Leo ipo pia katika orodha ya makundinyota 88 yaliyoorodheshwa na Umoja wa Kimataifa wa Astronomia .